KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2009. április 29-i ülésére)

TÁRGY: PETŐFI-BÉKE UTCÁK KERESZTEZŐDÉSÉBEN KÖZLEKDÉSI CSOMÓPONT MEGVALÓSÍTÁSA

A Képviselő-testület a 132/2006. sz. határozatával döntött arról, hogy Kiskőrös Város Önkormányzata, a Petőfi Sándor út és a Béke utca kereszteződésében kiépülő közlekedési csomópont megvalósításához szükséges önkormányzati terület biztosítása érdekében, megvásárolja a Pohankovics Pál és házastársa tulajdonában lévő kiskőrösi 4358/1 hrsz-ú ingatlannak, a határozat-tervezet 1. sz. mellékletét képező változási vázrajzon rácsozással kiemelt 79 m2 nagyságú részét, bruttó 790.000,- Ft vételárért. 

A 1921 hrsz-ú és a 4355/17 hrsz-ú ingatlanok tulajdonosai 2006 évben akként nyilatkoztak, hogy az Önkormányzatnak ajándékozzák ingatlanaiknak a vázrajzon csíkozással kiemelt részét, de az ajándékozási szerződés annak ellenére, hogy a beruházás megvalósult, a folyamatos egyeztetéseink és tárgyalásaink ellenére a mai napig sem került megkötésre.

A közlekedési csomópont kialakításával megépült a Pohankovics Pál és házastársa tulajdonában lévő ingatlanon a járda egy része, valamint az önkormányzati tulajdonú ivóvízvezeték is az ő ingatlanaik egy részére került áthelyezésére.

Pohankovics Pál és házastársa – figyelemmel a vezeték áthelyezésére és arra, hogy a 79 m2 nagyságú földrészletre vonatkozó adásvételi szerződés még nem került megkötésre – kezdeményezték, hogy a földrészlet tulajdonjoga, valamint a 4358/1 hrsz-ú, a 4358/4 hrsz-ú és a 4358/3 hrsz-ú ingatlanaikon húzódó 67 m hosszúságú ivóvízvezeték miatti vezetékjog alapítása ellenében, az Önkormányzat adja gyermekeik: Pohankovics Erika és Hlavácsné Pohankovics Éva tulajdonába, a 4363/1 hrsz-ú, 1732 m2 nagyságú és a 4360/5 hrsz-ú, 169 m2 nagyságú, beépítetlen terület megjelölésű, az előterjesztés mellékletét képező térképmásolaton feltüntetett ingatlanokat, a szülők holtig tartó haszonélvezeti jogával terhelten.

Ingatlanforgalmi szakértő az önkormányzati tulajdonú 4360/5 és 4363/1 hrsz-ú ingatlanok becsült forgalmi értékét bruttó 1.150.000,- Ft-ban, a Pohankovics Pál és házastársa tulajdonában lévő 79 m2 nagyságú földrészlet becsült forgalmi értékét bruttó 790.000,- Ft-ban állapította meg. Az ingatlanok becsült forgalmi értéke közötti különbség 360.000,- Ft.

A Pohankovics Pál és házastársa tulajdonában lévő ingatlanokon 67 méter hosszúságban húzódik az önkormányzati tulajdonú ivóvízvezeték, amelynek védőövezetéből 122 m2 az ő ingatlanaikra esik.

A 4363/1 és 4360/5 hrsz-ú ingatlanok építési teleknek nem minősülnek, Kiskőrös Város Településrendezési Tervében védelmi erdőterület (Ev) övezetbe tartoznak. Az eredetileg mély fekvésű ingatlanokat Pohankovics Pál és házastársa saját költségére feltöltette, egy részén belvízgyűjtő árkot létesített és fákat ültetett, ezáltal a terület rendezetté vált.

Figyelemmel arra, hogy a Pohankovics Pál és házastársa ingatlanának egy részén a járda építése megtörtént, továbbá arra, hogy az ivóvízvezeték rendeltetésszerű használata a vezetékjog alapításával biztosított lesz, javasolom, hogy a Képviselő-testület a határozat-tervezetben foglaltak szerint döntsön.

Kiskőrös, 2009. április 6.


Domonyi László sk.


polgármester 

HATÁROZAT-TERVEZET

1. A Képviselő-testület értékesíti az önkormányzati tulajdonú, kiskőrösi 4363/1 hrsz-ú, 1732 m2 nagyságú és a 4360/5 hrsz-ú, 169 m2 nagyságú, beépítetlen terület megjelölésű, építési teleknek nem minősülő, összesen 1.150.000,- Ft forgalmi értékű ingatlanokat Hlavácsné Pohankovics Éva Kiskőrös, Széchenyi u. 72. és Pohankovics Edit Kiskőrös, Petőfi S. ú. 106. sz. alatti lakosok részére, Pohankovics Pál és házastársa Kiskőrös, Petőfi S. ú 106. szám alatti lakosok holtig tartó haszonélvezeti jogával terhelten akként, hogy egyidejűleg
- Kiskőrös Város Önkormányzata közterület (járda) céljára, 790.000,- Ft vételárért megvásárolja a Pohankovics Pál és házastársa tulajdonát képező kiskőrösi 4358/1 hrsz-ú ingatlannak a határozat 1. sz. mellékletét képező változási vázrajzon feltüntetett 79 m2 nagyságú részét,

-Kiskőrös Város Önkormányzata összesen 122 m2 biztonsági övezetű ( összesen 67 m hosszúságú) vezetékjogot alapít a Pohankovics Pál és házastársa tulajdonát képező kiskőrösi 4358/1 hrsz-ú, 4358/3 hrsz-ú és a 4358/4 hrsz-ú ingatlanoknak a határozat 2. sz. mellékletét képző vázrajzon feltüntetett részére azzal, hogy az egyszeri, végleges és teljes kártalanítás összegét 360.000,- Ft-ban állapítja meg.

2.  A Képviselő-testület felhatalmazza a polgármestert az adásvételi szerződés és a vezetékjog alapításával kapcsolatos szerződés megkötésére. 

